dwar Regolamentazzjoni Aħjar fl-Unjoni Ewropea Kumitat għall-Affarijiet Legali OPINJONI TAL-KUMITAT GĦALL-AFFARIJIET EKONOMIĊI U MONETARJI………….16 OPINJONITAL-KUMITAT GĦALL-AMBJENT, IS-SAĦĦA PUBBLIKA U S-SIKUREZZA TA' L-IKEL 20 MOZZJONI GĦAL RIŻOLUZZJONI TAL-PARLAMENT EWROPEW dwar Regolamentazzjoni Aħjar fl-Unjoni Ewropea Il-Parlament Ewropew , – wara li kkunsidra r-riżoluzzjoni tiegħu tas-26 ta' Ottubru 2000 dwar ir-rapporti tal-Kummissjoni lill-Kunsill Ewropew li jisimhom "Tfassil aħjar ta' Liġijiet 1998 – Responsabilità kondiviża (1998)" u "Tfassil aħjar ta' Liġijiet 1999" ĠU C 197, 12.7.2001, p. – wara li kkunsidra r-riżoluzzjoni tiegħu tad-29 ta' Novembru 2001 dwar il-White Paper tal-Kummissjoni dwar it-tmexxija Ewropea ĠU C 153 E, 27.6.2002, p. – wara li kkunsidra r-riżoluzzjoni tiegħu tat-8 ta' April 2003 dwar ir-rapporti tal-Kummissjoni lill-Kunsill Ewropew li jisimhom "Tfassil aħjar ta' Liġijiet 1998 – Responsabilità kondiviża (1998)" u "Tfassil aħjar ta' Liġijiet 1999" ĠU C 64 E, 12.3.2004, p. – wara li kkunsidra r-riżoluzzjoni tiegħu tas-26 ta' Frar 2004 dwar ir-rapport tal-Kummissjoni li jismu "Tfassil aħjar ta' Liġijiet 2002" ĠU C 98 E, 23.4.2004, p. – wara li kkunsidra r-riżoluzzjoni tiegħu tad-9 ta' Marzu 2004 dwar il-komunikazzjoni tal-Kummissjoni dwar l-issimplifikar u t-titjib ta' l-attività regolatorja tal-Komunità ĠU C 102 E, 28.4.2004, p. – wara li kkunsidra r-riżoluzzjoni tiegħu ta' l-20 ta' April 2004 dwar l-evalwazzjoni ta' l-impatt tal-leġiżlazzjoni Komunitarja u l-proċeduri ta' konsultazzjoni ĠU C 104 E, 30.4.2004, p. – wara li kkunsidra ir-riżoluzzjoni tiegħu tas-16 ta' Mejju 2006 dwar strateġija għas-simplifikazzjoni ta' l-ambjent regolatorju ĠU C 297 E, 7.12.2006, p. – wara li kkunsidra r-riżoluzzjoni tiegħu tas-16 ta' Mejju 2006 dwar Tfassil aħjar ta' Liġijiet 2004: l-applikazzjoni tal-prinċipju tas-sussidjarjetà - it-12-il rapport annwali ĠU C 297 E, 7.12.2006, p. – wara li kkunsidra r-riżoluzzjoni tiegħu tas-16 ta' Mejju 2006 dwar ir-riżultat ta' l-iskrining ta' proposti leġiżlattivi li jkunu għadhom pendenti quddiem il-leġiżlatur ĠU C 297 E, 7.12.2006, p. – wara li kkunsidra l-Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni ta' l-14 ta' Novemrbu 2006 li jismu "Reviżjoni strateġika ta' Regolamentazzjoni Aħjar fl-Unjoni Ewropea" ( COM(2006)0689 ), – wara li kkunsidra l-Artikolu 45 tar-Regoli ta' Proċedura tiegħu, – wara li kkunsidra r-rapport tal-Kumitat għall-Affarijiet Legali u l-opinjonijiet tal-Kumitat għall-Affarijiet Ekonomiċi u Monetarji, tal-Kumitat għall-Ambjent, is-Saħħa Pubblika u s-Sikurezza ta' l-Ikel u tal-Kumitat għall-Iżvilupp Reġjonali ( A6‐0273/2007 ), A. billi s-suċċess fil-kisba ta' l-objettiv ta' "Regolamentazzjoni Aħjar" huwa wieħed mill-prijoritajiet prinċipali għall-Unjoni Ewropea, għaliex li jiġu massimizzati l-benefiċċji ta' leġiżlazzjoni moderna, razzjonali u effettiva filwaqt li jiġu minimizzati l-ispejjeż tagħha jiżgura l-ogħla livell ta' produttività, tkabbir, aċċettazzjoni u, fl-aħħar mill-aħħar, impjieg madwar l-Ewropa, B. billi l-Kummissjoni, fil-komunikazzjoni ta' l-14 ta' Novemrbu 2006 msemmija hawn fuq , tanalizza l-progress miksub fil-qasam ta' regolamentazzjoni aħjar u tfassal l-isfidi prinċipali tal-ġejjieni, filwaqt li tiġbed l-attenzjoni għall-progress li għandu jsir kemm fil- livell Ewropew u kif ukoll fil-livell ta' Stat Membru biex b'hekk tiżviluppa approċċ globali mmirat biex il-leġiżlazzjoni Komunitarja ssir eħfef biex tiġi applikata u b'hekk tiswa anqas, C. billi dan l-approċċ, li għall-Kummissjoni, il-Kunsill u l-Parlament Ewropew huwa għodda utli biex jintlaħqu l-għanijiet ta' l-Istrateġija ta' Liżbona, jirrikjedi sħubija mill-qrib f'dan il-qasam l-ewwel bejn l-Istituzzjonijiet Ewropej u mbagħad bejn dawn ta' l-aħħar u l-awtoritajiet nazzjonali, D. billi, fil-komunikazzjoni msemmija hawn fuq, il-Kummissjoni tipproponi li ssaħħaħ l-iskrutinju ta' evalwazzjonijiet ta' impatt permezz tal-ħolqien ta' Bord indipendenti għall-Evalwazzjoni ta' l-Impatt taħt l-awtorità tal-President tal-Kummissjoni, u timpenja ruħha li tieħu aktar azzjoni preventiva, filwaqt li ssegwi lill-Istati Membri minn fażi bikrija sabiex tiffaċilita t-traspożizzjoni korretta tad-direttivi ewlenin, E. billi, fl-opinjoni tal-Kummissjoni, il-Parlament Ewropew u l-Kunsill għandhom jipprovdu evalwazzjonijiet ta' l-impatt sistematiċi ta' l-emendi ewlenin għall-proposti tagħha u għandhom jagħtu prijoritajiet ogħla lill-proposti ta' simplifikazzjoni pendenti, lill-kodifkazzjoni u lit-tħassir tal-leġiżlazzjoni li m'għadhiex valida, F. billi l-Kummissjoni qed tipproponi li l-Istati Membri għandhom ukoll jiżviluppaw u jinfurzaw mekkaniżmi ta' konsultazzjoni u programmi ta' simplifikazzjoni, fejn dawn huma neqsin, u għandhom irawmu aktar evalwazzjoni ta' l-impatti ekonomiċi, soċjali u ambjentali, flimkien ma' applikazzjoni mtejba tal-Liġi Komunitarja, G. billi regolamentazzjoni aħjar ma tikkonċernax esklussivament it-tnaqqis tal-burokrazija, it-tnaqqis tal-piż amministrattiv, is-simplifikar ta' leġiżlazzjoni jew deregolamentazzjoni eżistenti, iżda tinvolvi wkoll l-iżgurar li l-proċess leġiżlattiv jinvolvi l-atturi governattivi u mhux governattivi relevanti kollha fil-livelli kollha u li tkun stabbilita sħubija mill-qrib bejn l-istituzzjonijiet Ewropej u l-awtoritajiet nazzjonali, reġjonali u lokali, sabiex tiġi mwassla regolamentazzjoni ta' kwalità għolja, H. billi kull livell ta' governanza biex jirnexxilha tnaqqas il-piż amministrattiv għandha tkun kommessa lejn regolamentazzjoni aħjar, I. billi l-awtoritajiet lokali u reġjonali ħafna drabi jiffaċċjaw l-inkarigu li jimplimentaw u jinfurzaw il-liġi ta' l-UE, J. billi, fl-aħħar, il-Kummissjoni qed tipproponi li kemm l-Unjoni Ewropea u kif ukoll l-Istati Membri għandhom jibdew jattwaw strateġija ambizzjuża għat-tnaqqis tal-piż amministrattiv li joriġina mil-leġiżlazzjoni Ewropea u dik nazzjonali, u li l-mira konġunta għat-tnaqqis f'dan ir-rigward għandha tinkiseb sa l-2012, Jappoġġja ħafna l-proċess ta' Regolamentazzjoni Aħjar bil-għan li jissaħħu l-effettività, l-effiċjenza, il-koerenza, ir-responsabiltà u t-trasparenza tal-liġi ta' l-UE; madankollu, jenfasizza li tali proċess jeħtieġ li jkun ibbażat fuq numru ta' kundizzjonijiet minn qabel: (i) involviment komplet u konġunt tal-Kunsill, tal-Kummissjoni u tal-Parlament Ewropew; (ii) konsultazzjoni wiesgħa u trasparenti mal-partijiet interessati rilevanti kollha, inklużi l-organizzazzjonijiet mhux governattivi; (iii) tisħiħ tar-responsabiltà tal-kopri Komunitarji għall-proċess regolatorju, u t-trasparenza ġenerali ta' dak il-proċess, partikolarment billi jinfetħu l-laqgħat tal-Kunsill għall-iskrutinju pubbliku meta l-Kunsill ikun qed jaġixxi fil-kapaċità leġiżlattiva tiegħu; (iv) kwalunkwe evalwazzjoni bil-għan tas-simplifikazzjoni trid tikkunsidra l-aspetti ekonomiċi, soċjali, ambjentali u tas-saħħa fuq l-istess livell u m'għandhiex tkun limitata għal kunsiderazzjonijiet fuq żmien qasir; (v) il-proċess ta' simplifikazzjoni m'għandu taħt l-ebda ċirkostanza jirrikjedi li jitbaxxew l-istandards fil-leġiżlazzjoni attwali; Jappoġġja l-għan tal-Kummissjoni li tittejjeb il-kwalità tal-leġiżlazzjoni u li jitnaqqas il-piż amministrattiv; jemmen li l-miżuri msemmija fil-komunikazzjoni tal-Kummissjoni juru impenn ċar u kontinwu għal dak il-għan, iżda jqis li hemm bżonn ta' sforzi akbar f'numru ta' oqsma biex jiġi żgurat li jinkiseb il-benefiċċju ekonomiku massimu mil-leġiżlazzjoni tas-suq intern; Iħeġġeġ lill-Kummissjoni sabiex tagħmel l-isforzi kollha meħtieġa sabiex tirrazzjonalizza u timmodernizza l-ġabra ta' leġiżlazzjoni Komunitarja eżistenti permezz ta' strateġija xierqa ta' simplifikazzjoni li għandha tinvolvi lill-Istati Membri u lill-partijiet interessati kif suppost; madanakollu, jafferma mill-ġdid li, għalkemm il-mira ta' regolamentazzjoni aħjar għandha tinqasam fost l-istituzzjonijiet Ewropej kollha, il-Kummissjoni għandha rwol kruċjali fil-preparazzjoni ta' proposti leġiżlattivi ta' kwalità għolja, li jiffurmaw l-aħjar punt ta' tluq għall-proċess sħiħ ta' simplifikazzjoni; Iħeġġeġ lill-Kummissjoni sabiex tagħmel aktar enfasi fuq l-implimentazzjoni, l-infurzar u l-evalwazzjoni tal-leġiżlazzjoni Komunitarja, bħala parti essenzjali mill-proċess ta' Regolamentazzjoni Aħjar; Għalhekk jaqbel mal-Kummissjoni li tfassil aħjar ta' liġijiet ma jistax jinkiseb mingħajr l-istampa globali ta' l-impatt ekonomiku, soċjali, ambjentali, tas-saħħa u internazzjonali ta' kull proposta leġiżlattiva; għalhekk, jappoġġja bis-sħiħ it-twaqqif fi ħdan il-Kummissjoni ta' Bord għall-Evalwazzjoni ta' l-Impatt taħt l-awtorità tal-President tal-Kummissjoni, sabiex jimmoniterja l-applikazzjoni ta' dawn il-prinċipji meta jitfasslu l-evalwazzjonijiet ta' l-impatt mill-istaff responsabbli tal-Kummissjoni; Jisħaq, madankollu, li sabiex ikun garantit livell minimu ta' skrutinju indipendenti meta jitfasslu evalwazzjonijiet ta' l-impatt, għandu jitwaqqaf panel ta' esperti indipendenti biex jimmoniterja, permezz ta' kontrolli għalgħarrieda, il-kwalità ta' l-opinjonijiet mogħtija mill-Bord għall-Evalwazzjoni ta' l-Impatt, u li rappreżentanti tal-partijiet interessati għandhom jitħallew jieħdu sehem ukoll f'dawn il-kontrolli; Iqis li huwa meħtieġ li l-Bord għall-Evalwazzjoni ta' l-Impatt għandu jiggarantixxi l-applikazzjoni ta' metodoloġija komuni għall-evalwazzjonijiet ta' l-impatt kollha, sabiex jiġu evitati approċċi kontradittorji u biex tiġi faċilitata l-komparabilità; Jinsisti li l-Parlament jiġi infurmat perjodikament dwar id-deċiżjonijiet adottati mill-Bord għall-Evalwazzjoni ta' l-Impatt taħt is-superviżjoni tal-President tal-Kummissjoni, bil-għan li jiġi żgurat djalogu trasparenti bejn iż-żewġ istituzzjonijiet; Jistieden lill-Kummissjoni sabiex tipprovdi evalwazzjonijiet ta' l-impatt li jippreżentaw numru suffiċjenti ta' xenarji u possibilitajiet ta' politika (inklużi possibilitajiet ta' 'ebda azzjoni' kif meħtieġ) bħala bażi għal soluzzjonijiet li jkunu effettivi meta jitqiesu l-ispejjeż, sostenibbli u soċjalment aċċettabbli; Iqis li hija regola ġenerali li kull evalwazzjoni ta' l-impatt għandha tqis l-effetti sinifikanti possibbli kollha ta' proposta politika fuq is-soċjetà, l-ambjent u l-ekonomija, u aktar minn hekk li, kulmeta jkun possibbli u konsistenti mal-qasam tal-leġiżlazzjoni rilevanti, l-evalwazzjonijiet ta' l-impatt għandhom iqisu wkoll l-effetti sinifikanti possibbli kollha fuq il-gruppi vulnerabbli jew ta' minoranza kif ukoll l-aspetti ta' l-inklużjoni tas-sessi u ta' gruppi oħra sensittivi li jkunu fil-mira, pereżempju il-minoranzi etniċi, il-ġenituri li qed irabbu t-tfal, l-anzjani u dawk b'marda permanenti u l-persuni b'diżabilità ("benchmarking soċjali"); Jitlob lill-Kummissjoni tikkonsulta lill-partijiet interessati relevanti kollha, u b'mod partikulari l-awtoritajiet nazzjonali, reġjonali u lokali meta tkun qed tipprepara evalwazzjoni ta' l-impatt sabiex il-varjazzjonijiet lokali jew reġjonali jistgħu jiġu meqjusa kif jixraq, u biex tinforma fi żmien xieraq lill-Parlament, lill-Kumitat tar-Reġjuni u lil kull korp governattiv reġjonali u lokali dwar ir-riżultati ta' l-evalwazzjoni ta' l-impatt; Iqis li, għal dan l-għan, il-partijiet interessati kollha għandhom jiġu kkonsultati, fl-istadji kollha, possibilment billi tintuża aktar il-websajt tal-Kummissjoni għall-għanijiet ta' seduti ta' smigħ pubbliċi, li r-riżultat tagħhom jista' inkella jkun inċert, u permezz ta' metodi ġodda u aktar strutturati ta' konsultazzjoni, kif maħsub fil-komunikazzjoni tal-Kummissjoni li jisimha "Lejn kultura msaħħa ta' konsultazzjoni u djalogu - Prinċipji ġenerali u standards minimi għall-konsultazzjoni tal-partijiet interessati mill-Kummissjoni" ( COM(2002)0704 ); huwa tal-fehma li, f'dan ir-rigward, il-Kummissjoni trid turi trasparenza massima billi tippubblika r-reazzjonijiet tal-partijiet interessati; Jisħaq li l-Parlament Ewropew u l-Kunsill għandhom jipprovdu evalwazzjonijiet ta' l-impatt iktar sistematiċi ta' emendi ewlenin għal proposti tal-Kummissjoni; Iħeġġeġ lill-Kummissjoni biex tispeċifika f'liema stadju waslu l-evalwazzjonijiet ta' l-impatt li għadhom ma ġewx ippubblikati, filwaqt li tiċċara jekk dawk l-evalwazzjonijiet għadhomx pendenti jew ġewx irtirati, posposti jew mibdija mill-ġdid għal raġunijiet differenti, eċċ. u biex tikkonsulta lill-partijiet interessati dwar dawk li għadhom pendenti; Jinsisti li l-Istati Membri jipprovdu evalwazzjoni ta' l-impatt għall-inizjattivi tagħhom fil-qasam tal-pulizija u tal-koperazjoni ġudizzjarja fi kwistjonijiet kriminali, skond l-Artikolu 34(2) tat-Tratta ta' l-UE; iqis li l-Istati Membri għandhom jimpenjaw ruħhom sabiex jirrikonoxxu obbligu reali f'dan ir-rigward; Jappoġġja l-eżerċizzju tal-Kummissjoni għal skrining perjodiku u għall-irtirar tal-proposti pendenti. Isostni, madanakollu, li l-eżerċizzju għandu jitqies fid-dawl tal-prerogattivi tal-varji istituzzjonijiet Komunitarji fil-proċess leġiżlattiv, kif definit fit-Trattati, u bi qbil mal-prinċipju ta' koperazzjoni leali fost l-istituzzjonijiet; Huwa favur il-promozzjoni ta' leġiżlazzjoni bbażata fuq il-prinċipji u li l-attenzjoni tingħata lill-kwalità aktar milli lill-kwantità; jara d-dibattitu dwar regolamentazzjoni aħjar bħala okkażjoni biex wieħed jirrifletti dwar il-leġiżlazzjoni bħala proċess imfassal biex jintlaħqu għanijiet definiti b'mod ċar, billi l-partijiet interessati kollha jimpenjaw ruħhom għall-fażijiet kollha tal-proċess, mill-preparazzjoni sa l-infurzar, u billi jiġu involuti fihom; Iqis l-esperjenza tal-proċedura Lamfalussy fir-regolamentazzjoni tas-swieq finanzjarji, u b'mod partikulari d-djalogu bejn regolaturi u parteċipanti tas-suq, bħala każ siewi għal proċess leġiżlattiv dinamiku; Huwa tal-fehma li l-proċedura Lamfalussy hija mekkaniżmu utli; iqis il-konverġenza ta' prattiki superviżorji bħala kruċjali; jilqa' b'sodisfazzjon il-ħidma tal-Kumitati ta' Livell 3 f'dan ir-rigward u jappoġġja t-talba tagħhom għal għodda adegwata; jemmen li jekk is-superviżuri jingħataw l-ispazju għal manuvri jista' jitneħħa ħafna mill-piż ta' dettall tekniku f'leġiżlazzjoni u jitfasslu regoli adegwati għal suq dinamiku; madankollu, jenfasizza li dan qatt ma jista' jneħħi r-responsabilità politika fir-rigward ta' l-objettivi finali; jinsisti li l-leġiżlaturi għandhom jimmonitorjaw il-proċess bir-reqqa u jtenni li d-drittijiet tal-Parlament fil-proċedura leġiżlattiva għandhom jiġu rispettati bis-sħiħ; Jemmen li l-Kummissjoni għandha tirrevedi r-relevanza ta' leġiżlazzjoni pendenti fuq bażi li tibqa' għaddejja u mhux biss meta tiġi maħtura, u jemmen ukoll li l-Kummissjoni għandha tirtira l-proposti li m'għadhomx pertinenti, b'attenzjoni partikulari għal dawk li ilhom pendenti għal ċertu żmien; Jenfasizza li s-simplifikazzjoni hija meħtieġa wkoll fl-interazzjoni tal-Kummissjoni maċ-ċittadini, eż. fl-oqsma ta' xiri, servizzi finanzjarji, programmi ta' riċerka, regoli dwar għajnuna Statali u applikazzjonijiet għal għotjiet; Jappoġġja fil-prinċipju, l-adozzjoni aktar malajr ta' proposti pendenti ta' simplifikazzjoni, imma jikkunsidra meħtieġ li jkun hemm evalwazzjoni fuq il-bażi li kull każ jitqies għalih dwar jekk il-proposta għandhiex implikazzjonijiet aktar wiesgħa, u fil-każ ikun hemm bżonn ta' aktar żmien; Huwa konxju tal-fatt li x-xogħol leġiżlattiv fi ħdan l-Unjoni jista' jsir b'mod aktar sistematiku; għalhekk jistieden lill-Kummissjoni biex terġa' tqis il-metodi tax-xogħol tagħha u l-organizzazzjoni tagħha sabiex tkun tista' tindirizza kwistjonijiet varji b'mod aktar orizzontali, bl-għan ewlieni li tiżgura aktar koerenza, tibni fuq sinerġiji possibbli u tevita l-inkonsistenzi; Iqis li l-Kummissjoni għandha tikkunsidra l-fehmiet tal-Parlament meta tirtira proposti pendenti, sabiex jinżamm l-element essenzjali tal-fiduċja bejn il-Kummissjoni u l-Parlament; Jilqa' b'sodisfazzjon il-komunikazzjoni tal-Kummissjoni li se tirtira 68 proposta li hija tqis bħala inkonsistenti ma' l-objettivi ta' l-Istrateġija ta' Liżbona u mal-prinċipji ta' regolamentazzjoni aħjar, iżda jiddispjaċih li l-Kummissjoni rtirat il-proposta għal direttiva dwar l-Istatut għal soċjetà komuni Ewropea minkejja l-fatt li hija waħda mill-elementi ewlenin ta' l-Istrateġija ta' Liżbona u għalhekk jistieden lill-Kummissjoni biex tadotta inizjattiva qabel l-aħħar ta' l-2007 biex ikun jista' jiġi abbozzat Statut għal soċjetà komuni Ewropea u għal assoċjazzjoni Ewropea; Jaċċetta li l-Kunsill u kif ukoll il-Parlament għandhom jikkunsidraw l-impatt ta' l-emendi ewlenin tagħhom fuq l-evalwazzjoni ta' l-impatt tal-Kummissjoni; jenfasizza l-bżonn ta' analiżi dwar spiża u gwadann li tirrifletti aħjar l-istrutturi komplessi ta' l-ispiża regolatorja meta d-direttivi jiġu implimentati permezz ta' leġiżlazzjoni nazzjonali u jbiddlu l-qafas regolatorju li fih joperaw il-kumpaniji u l-individwi; iħeġġeġ bil-kbir trasparenza u skrutinju indipendenti fit-twettiq ta' l-evalwazzjonijeit ta' l-impatt taħt ir-responsabilità sħiħa tal-leġiżlaturi fil-kuntest tal-prijoritajiet politiċi tagħhom; Jappoġġja bis-sħiħ kull sforzi min-naħa tal-Kummissjoni mmirati lejn it-tisħiħ ġenerali ta' l-infurzar tal-liġi Komunitarja permezz ta' azzjoni aktar preventiva, flimkien ma' proċess ta' segwitu tal-kwistjonijiet ma' l-Istati Membri fi stadju bikri sabiex tiġi ffaċilitata t-traspożizzjoni ta' direttivi ewlenin, u jirrakkomanda li l-Parlament jiġi assoċjat kif għandu jkun ma' inizzjattivi bħal dawn; Iqis li, meta tkun qed timmoniterja l-applikazzjoni tal-Liġi Komunitarja minn Stat Membru, il-Kummissjoni għandha mhux sempliċiment tistieden imma tobbliga lill-Istati Membri sabiex jipproduċu tabelli ta' korrelazzjoni u noti ta' traspożizzjoni, speċjalment bil-għan li jeżaminaw kull proċess nazzjonali ta' traspożizzjoni tad-direttivi; għal dan il-għan huwa ta' l-opinjoni li l-Kummissjoni għandha ssejjaħ lill-Istati Membri sabiex jadottaw metodoloġija ta' referenza komuni; Jikkunsidra li l-enfasi mqiegħda fuq l-importanza ta' l-evalwazzjonijiet ta' l-impatt m'għandhiex twassal għal sitwazzjoni fi ħdan il-Kummissjoni fejn riżorsi maħsuba għall-monitoraġġ tat-traspożizzjoni korretta tal-liġi Komunitarja u għall-ipproċessar ta' każijiet ta' vjolazzjoni jiġu rijallokati għal evalwazzjonijiet ta' l-impatt; jenfasizza l-ħtieġa li jiżdiedu r-riżorsi maħsuba biex jiżguraw li l-applikazzjoni tal-liġi Komunitarja hija mmonitorjata b'mod effettiv; Jiddeplora l-prattika ta' l-Istati Membri ta' dak li huwa magħruf bħala 'gold-plating', jiġifieri ż-żieda ta' rekwiżiti mhux previsti, u jistieden lill-Kummissjoni biex tinvestiga liema miżuri ulterjuri jistgħu jittieħdu biex dan jiġi evitat, inkluża l-introduzzjoni ta' dritt ta' azzjoni diretta għaċ-ċittadini; jitlob 'evalwazzjonijiet ta' l-impatt bħala segwitu' li janalizzaw kif fil-fatt id-deċiżjonijiet jiġu implimentati fl-Istati Membri u fuq livell lokali; jappoġġja l-użu miżjud, fejn hu xieraq, tar-regolamenti; Ifakkar fl-importanza ta' l-użu ġudizzjuż ta' 'klawżoli sunset' biex jiġi żgurat li l-leġiżlazzjoni tibqa' pertinenti; Jinsisti li, meta tippreżenta proposta leġiżlattiva, il-Kummissjoni għandha tevita espressjonijiet li ma jkunux ċari jew li m'għadhomx jintużaw u preferibilment tuża lingwaġġ sempliċi u li jinfthiem, filwaqt li żżomm il-preċiżjoni terminoloġika u ċ-ċertezza legali; iqis, b'mod partikolari, li l-prattika li jintużaw akronimi li ma jinftiehmux u l-użu żejjed ta' premessi li m'hemmx bżonnhom għandu jiġi abbandunat; iħeġġeġ lil-livelli kollha tal-gvern biex fejn hu possibbli jużaw lingwaġġ ċar li faċilment jinftiehm miċ-ċittadini; Jistieden lill-Kummissjoni biex, filwaqt li tiżviluppa regolamentazzjoni aħjar, tiżgura li regolamenti ġodda u l-infurzar tagħhom ikunu konsistenti, ġustifikabbli, trasparenti u komprensivi għal dawk interessati u għall-benefiċjarji; Jistieden lill-Kummissjoni, f'każi ta' regolamenti, biex tipprovdi bil-quddiem noti ta' gwida dwar l-implimentazzjoni għall-benefiċċju ta' l-Istati Membri, l-awtoritajiet reġjonali u lokali u aġenziji speċjalizzati; Jafferma mill-ġdid u bis-saħħa li regolamentazzjoni aħjar għandha dejjem timplika l-involviment sħiħ tal-Parlament kemm fid-dibattitu interistituzzjonali u, kif ukoll, bħala leġiżlatur konġunt, fl-adozzjoni ta' leġiżlazzjoni suġġetta għal proċess bħal dan; jenfasizza wkoll li l-Parlament dejjem jista' jikkunsidra l-adegwatezza ta' l-għażla ta' liema strument legali jiġi adottat (regolament, direttiva jew deċiżjoni) u/jew jevalwa jekk ikunx aħjar li jintużaw metodi regolatorji alternattivi; Iħeġġeġ lill-Kummissjoni tinvestiga alternattivi għal leġiżlazzjoni bil-ħsieb li jitjieb il-funzjonament tas-suq intern, inklużi l-awto-regolamentazzjoni u r-rikonoxximent reċiproku ta' regoli nazzjonali, filwaqt li jenfasizza li dan m'għandhux jimpedixxi l-iskrutinju demokratiku mill-Parlament Ewropew u mill-parlamenti ta' l-Istati Membri; jenfasizza li r-regolament tal-Komunità għandu jitqies fil-kuntest ta' kompetizzjoni internazzjonali u swieq globali, Iqis li r-regoli l-ġodda ta' komitoloġija, li jsaħħu l-iskrutinju mill-Parlament u mill-Kunsill tas-setgħat ta' implimentazzjoni mogħtija lill-Kummissjoni, huma mod ieħor ta' simplifikazzjoni tal-liġi Komunitarja, għaliex dawn jippermettu firxa wiesgħa ta' setgħat regolatorji sabiex jiġu trasferiti lill-Kummissjoni fir-rigward ta' dettalji tekniċi u mhux essenzjali u b'hekk jippermetti lill-Parlament u lill-Kunsill sabiex jikkonċentraw l-attività leġiżlattiva tagħhom fuq dispożizzjonijiet aktar essenzjali; Jilqa' l-konklużjonijiet tal-Kunsill Ewropew tar-Rebbiegħa 2007 dwar regolamentazzjoni aħjar u, b'mod partikulari, id-deċiżjoni biex jitnaqqsu l-piżijiet amministrattivi li jirriżultaw mil-leġiżlazzjoni tal-Komunità, b'25% għall-intrapriżi żgħar u medji (SMEs) sa l-2012; jikkunsidra li din il-mira għandha tirriżulta f'leġiżlazzjoni aktar intelliġenti, aktar effettiva, u aktar faċli għall-utent, tnaqqas piżijiet żejda fuq l-SMEs, mingħajr ma tbaxxi l-istandards fil-leġiżlazzjoni attwali; b'mod partikulari, jappoġġja d-deċiżjoni tal-Kunsill biex jistieden lill-Istati Membri sabiex jistabbilixxu objettivi nazzjonali sa l-2008, u jitlob lill-Kummissjoni u lill-Istati Membri biex jistabbilixxu mekkaniżmi omoġenji ta' monitoraġġ sabiex dan il-proċess ikun jista' jitwettaq b'mod effettiv fl-Istati Membri fuq livelli nazzjonali, reġjonali u lokali; Jistieden lill-Kummissjoni biex kull sena tippreżenta l-kisbiet tagħha u l-pjanijiet tagħha biex jinkisbu l-għanijiet imwiegħda tat-tnaqqis tal-piż amministrattiv; Jistieden lill-Kummissjoni sabiex tiżviluppa, b'koperazzjoni mal-Kunsill u mal-Parlament Ewropew, riformi istituzzjonali fi ħdan il-Komunità li se jgħinu ħalli jiġu ffrankati aktar flus u li se jiffaċilitaw il-koperazzjoni ta' l-istituzzjonijiet biex ikun aċċertat li jkun hemm regolamentazzjoni aħjar u aktar intelliġenti ; Jistieden lill-Kummissjoni biex, fil-kumplament tax-xogħol tagħha dwar regolamentazzjoni aħjar, tqis ir-riżultati ta' l-istudju mitlub mill-Kumitat tal-Parlament dwar l-Ambjent, is-Saħħa Pubblika u s-Sikurezza ta' l-Ikel dwar il-proċess ta' simplifikazzjoni, "Simplifikazzjoni tal-Politika ta' l-UE dwar l-Ambjent" Hu mħasseb bis-sejbiet ta' diversi studji indipendenti Istitut għall-Politika dwar l-Ambjent Ewropew (2004): Żvilupp Sostenibbli fl-Evalwazzjoni Integrata ta' Impatt tal-Kummissjon Ewropea għall-2003. Istitut għall-Politika dwar l-Ambjent Ewropew (2005): Fit-tajjeb u fil-ħażin - L-Aġenda ta' l-UE dwar "Regolamentazzjoni Aħjar" u l-Ambjent. Kunsill Konsultattivi dwar l-Ambjent Ewropew u l-Iżvilupp Sostenibbli (2006): Evalwazzjonijiet ta' Impatt tal-Politiki tal-Kummissjoni Ewropea: Kisbiet u Prospetti. li juru li l-linji gwida tal-Kummissjoni dwar evalwazzjoni ta' l-impatt mhumiex imħarsa bis-sħiħ mid-DGs tal-Kummissjoni, bil-fatt li qed tingħata importanza lill-evalwazzjoni u l-kwantifikazzjoni ta' l-impatti ekonomiċi għad-dannu ta' l-impatti ambjentali, soċjali u internazzjonali, bil-fatt li l-ispejjeż tal-leġiżlazzjoni ingħataw piż ħafna aktar mill-benefiċċji, u bil-fatt li l-kunsiderazzjonijiet fuq żmien qasir qed jitfu lil dawk għal żmien twil; jilqa' l-pjanijiet tal-Kummissjoni li twaqqaf Bord għall-Evalwazzjoni ta' l-Impatt u li tistabbilixxi evalwazzjoni esterna tas-sistema ta' l-evalwazzjoni ta' l-impatt tal-Kummissjoni, waqt li t-tnejn li huma għandhom jikkontribwixxu biex jiżguraw li n-nuqqasijiet persistenti elenkati hawn fuq ikunu finalment megħluba; Jappoġġja l-konklużjoni li rriżultat mill-istudju bit-titolu "Simplifikazzjoni tal-Politika ta' l-UE dwar l-Ambjent" li evalwazzjonijiet ta' l-impatt jista' jkollhom rwol importanti ħafna biex jiżguraw regolamentazzjoni aħjar u li l-kwalità ta' wħud minn dawn l-evalwazzjonijiet hemm bżonn li titjieb. iħeġġeġ lill-Kummissjoni biex tiżgura: - li jkunu allokati ħin u riżorsi finanzjarji adegwati għal dawn l-evalwazzjonijiet; - li evalwazzjonijiet ta' l-impatt jikkunsidraw aspetti ekonomiċi, soċjali, ambjentali u sanitarji fuq livell ugwali, kemm fuq żmien qasir kif ukoll fuq dak itwal; - li evalwazzjonijiet ta' l-impatt jikkunsidraw mhux biss l-ispejjeż tal-miżuri imma wkoll l-ispejjeż li jinħolqu meta ma jiġux indirizzati kwistjonijiet ta' ambjent, ta' saħħa pubblika jew ta' l-ikel; - it-trasparenza u s-sehem tal-partijiet interessati rilevanti kollha; - li l-evalwazzjonijiet ta' l-impatt ikunu wiesa' biżżejjed u li jqisu ċ-ċirkostanzi nazzjonali differenti fl-Istati Membri. jirrikonoxxi li l-evalwazzjonijiet ta' l-impatt jista' jkollhom rwol importanti ħafna fil-każ ta' proposti ta' emendi mill-Parlament Ewropew jew mill-Kunsill b' impatti potenzjalment sinifikanti; Jistieden lill-Kummissjoni biex tippromwovi aktar skambji ta' informazzjoni dwar l-aħjar prattiki ta' simplifikazzjoni tal-politika ambjentali ta' l-UE fl-Istati Membri, bħal ma huma: - l-użu tat-teknoloġija ta' l-informatika biex jitnaqqas il-piż amministrattiv; - is-simplifikazzjoni u l-integrazzjoni ta' skemi ta' permessi u liċenzjar, waqt li tissalvagwardja standards ambjentali u tas-saħħa; - is-simplifikazzjoni u l-integrazzjoni tar-rekwiżiti tal-monitoraġġ u ta' rappurtaġġ, inkluż metodu bbażat fuq ir-riskju, waqt li tissalvagwardja t-trasparenza u l-implimentazzjoni effettiva kif ukoll l-infurzar; Jistieden lill-Istati Membri biex jiżviluppaw u jimplimentaw mekkaniżmi ta' konsultazzjoni ma' l-awtoritajiet reġjonali u lokali matul il-proċess leġiżlattiv, biex jagħtu kas tat-tħassib tagħhom waqt negozjati ministerjali u biex isaħħu l-irwol tagħhom matul il-proċess tat-traspożizzjoni u l-implimentazzjoni tal-leġiżlazzjoni ta' l-UE; Jistieden lill-Kummissjoni biex taħdem mill-qrib ma' l-awtoritajiet kollha fl-Istati Membri li huma responsabbli mit-traspożizzjoni tal-leġiżlazzjoni ta' l-UE, u fl-istess ħin jagħti parir lill-Kummissjoni li torganizza seminars fil-livell lokali wkoll dwar is-suġġett tat-traspożizzjoni tal-leġiżlazzjoni ta' l-UE għal liġi domestika, sabiex tiżgura li, permezz ta' mezzi sempliċi u komprensivi, l-informazzjoni relevanti tilħaq b'mod dirett lil dawk kollha interessati; Jistieden lill-Istati Membri biex jiżviluppaw u jinfurzaw proċeduri meħtieġa, effiċjenti u ċari għal koperazzjoni aħjar bejn il-gvernijiet reġjonali u ċentrali sabiex ikun iffaċilitat il-proċess ta' traspożizzjoni, u biex ikun rikonoxxut l-irwol dejjem akbar tar-reġjuni li għandhom setgħat leġiżlattivi; Jinkoraġġixxi lill-awtoritajiet fl-Istati Membri biex ifasslu strateġiji formali ta' traspożizzjoni, sabiex jiddefinixxu b'mod ċar l-irwoli u r-responsabilitajiet tal-gvernijiet reġjonali u nazzjonali għal traspożizzjoni aħjar u aktar mgħaġġla; Jinkoraġġixxi lill-Kummissjoni tippubblika, meta jkun possibbli, il-linji gwida tat-traspożizzjoni għal direttivi fl-istess ħin tad-direttivi nfushom, sabiex gvernijiet nazzjonali u reġjonali jkunu jistgħu jieħdu kont tagħhom qabel ma jibdew il-proċess tat-traspożizzjoni u biex tkun tista' ssir traspożizzjoni korretta u f'waqtha fl-Istati Membri; Jistieden lill-Kummissjoni biex tħaffef il-proċess ħalli titlesta bażi tad-dejta pubblika, komprensiva, u liberament aċċessibbli, ta' liġijiet ta' implimentazzjoni nazzjonali, inklużi varjazzjonijiet reġjonali meta jkun meħtieġ; Huwa tal-fehma li regolamentazzjoni aħjar m'għandhiex twassal għal tnaqqis fl-istandards ambjentali, soċjali u dawk tal-kwalità; Jistieden lill-Istati Membri biex jiżguraw li, meta jkunu qed jittrasponu l-leġiżlazzjoni ta' l-UE, ma jimponux fuq persuni fiżiċi u legali obbligi li jmorru lil hinn minn dak li hu mitlub skond il-leġiżlazzjoni trasposta u li ma jpoġġux piż amministrattiv bla bżonn fuq, b'mod partikulari, l-SMEs li huma l-mutur mexxej għall-iżvilupp sostenibbli tar-reġjuni ta' l-Ewropa; Jitlob lill-Kummissjoni biex ittejjeb il-forniment ta' informazzjoni dwar il-proċedimenti tat-traspożizzjoni u ta' l-infrazzjoni, u biex il-Kummissjoni tagħmel din l-informazzjoni pubblika u aċċessibbli b'mod faċli fuq il-websajt tagħha; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni u lill-gvernijiet u lill-parlamenti ta' l-Istati Membri. Fis-snin riċenti, il-Kummissjoni Ewropea saret dejjem aktar imħassba dwar il-kwalità tal-leġiżlazzjoni Komunitarja, kemm fir-rigward taċ-ċarezza u ta' l-aċċessibilità, minn naħa waħda, u fir-rigward ta' l-effettività u l-impatt pożittiv fuq iċ-ċittadini u l-kummerċ min-naħa l-oħra. Il-Kummissjoni normalemnt tirreferi għal dawn l-għanijiet kollha bħala "Regolamentazzjoni Aħjar" jew "Tfassil ta' Liġijiet Aħjar". Fil-fatt, l-għan tar-Regolamentazzjoni Aħjar huwa li timmassimizza l-benefiċċji ta' leġiżlazzjoni moderna, razzjonali u effettiva filwaqt li timminimizza l-ispejjeż tagħha, sabiex il-produttività, it-tkabbir u, fl-aħħar mill-aħħar, l-impjieg jistgħu jiġu assigurati fl-ogħla livell madwar l-Unjoni Ewropea. Fir-rigward tal-kamp ta' applikazzjoni tagħha, ir-Regolamentazzjoni Aħjar tkopri t-tfassil ta' politika, mill-konċepiment inizjali tiegħhu sa l-implimentazzjoni u l-infurzar u tibda mill-applikazzjoni bir-reqqa tal-prinċipju tas-sussidjarjetà. Fl-14 ta' Novembru 2006, bil-għan li jiġi analizzat il-progress f'dan il-qasam u sabiex jitfasslu l-isfidi tal-ġejjieni, il-Kummissjoni adottat Komunikazzjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni dwar "Reviżjoni strateġika ta' Regolamentazzjoni Aħjar fl-Unjoni Ewropea" (COM(2006) 689 finali) Il-Komunikazzjoni hija akkumpanjata minn żewġ dokumenti dwar is-simplifikazzjoni ta' l-ambjent regolatorju (COM(2006) 690 finali) u dwar il-kejl u t-tnaqqis ta' l-ispejjeż amministrattivi (COM(2006) 691 finali) li ser ikunu s-suġġett ta' żewġ rapporti separati ta' inizjattiva proprja. . Wara li jiddeskrivi s-sitwazzjoni preżenti, id-dokument jiġbed l-attenzjoni għall-progress li għandu jsir kemm fil-livell Ewropew kif ukoll fil-livell ta' l-Istati Membri. B'mod partikolari, il-Kummissjoni Ewropea għandha tipprovdi programm aġġornat ta' simplifikazzjoni, immirat lejn it-tnaqqis tal-piżijiet amministrattivi u t-tisħiħ ta' l-iskrutinju ta' evalwazzjonijiet ta' l-impatt permezz tal-ħolqien ta' Bord għall-Evalwazzjoni ta' l-Impatt taħt l-awtorità tal-President. Il-Kummissjoni ser tibda tattwa wkoll tisħiħ ġenerali ta' l-infurzar tal-liġi Komunitarja permezz ta' azzjoni aktar preventiva, filwaqt li ssegwi lill-Istati Membri fi stadju bikri sabiex tiġi ffaċilitata t-traspożizzjoni ta' direttivi ewlenin. Il-Kunsill u l-Parlament Ewropew għandhom jipprovdu evalwazzjonijiet ta' l-impatt aktar sistematiċi ta' l-emendi ewlenin għall-proposti tal-Kummissjoni u għandhom jagħtu prijorità ogħla lill-proposti ta' simplifikazzjoni pendenti, lill-kodifikazzjoni u lir-revoka tal-leġiżlazzjonijiet eżistenti. L-Istati Membri għandhom jiżviluppaw u jinfurzaw il-mekkaniżmi ta' konsultazzjoni u l-programmi ta' simplifikazzjoni meta dawn ikunu neqsin, u għandhom irawmu evalwazzjoni aktar sistematika ta' l-impatti ekonomiċi, soċjali u ambjentali, flimkien ma' applikazzjoni mtejba tal-Liġi Komunitarja. Fl-aħħarnett, kemm l-Unjoni Ewropea kif ukoll l-Istati Membri għandhom jibdew jattwaw strateġija ambizzjuża għat-tnaqqis tal-piżijiet amministrattivi. Billi l-piżijiet amministrattivi joriġinaw kemm mil-leġiżlazzjoni Ewropea u minn dik nazzjonali, il-Kummissjoni tipproponi li l-Kunsill Ewropew tar-Rebbiegħa 2007 jiffissa mira għal tnaqqis konġunt ta' piżijiet amministrattivi ta' 25%, li għandha tinkiseb sa l-2012. Sadanittant, l-Istati Membri, għandhom jieħdu azzjoni simili fil-livell nazzjonali. Punti ewlenin ta' l-abbozz ta' rapport Il-Komunikazzjoni tagħti lill-Parlament opportunità tajba sabiex jenfasizza xi punti ewlenin dwar l-eżerċizzju kollu tar-Regolamentazzjoni Aħjar. Dan li ġej jista' jitqies bħala punt tat-tluq għall-abbozz ta' rapport li ġej: · dwar evalwazzjoni ta' l-impatt permezz tal-ħolqien ta' Bord għall-Evalwazzjoni ta' l-Impatt: hija ta' importanza kbira li dan il-korp, li ser joffri pariri u appoġġ fl-iżvilupp ta' kultura ta' evalwazzjoni ta' impatt ta' kwalità għolja fi ħdan il-Kummissjoni, jaġixxi indipendentement mid-dipartimenti li jfasslu l-politika. Madanakollu, dan mhux bilfors ifisser li l-evalwazzjonijiet ta' l-impatt għandhom jitwettqu minn esperti esterni li m'humiex ma' l-Istituzzjonijiet Iżda ara l-Kunsill Ewropew tat-8-9 ta' Marzu 2007, Konklużjonijiet tal-Presidenza, punt 21. . Jeħtieġ ukoll li l-Bord għall-Evalwazzjoni ta' l-Impatt jgħin fl-iżvilupp ta' metodoloġija komuni għall-evalwazzjonijiet kollha ta' l-impatt; · dwar evalwazzjoni ta' l-impatt marbuta ma' inizjattivi fi ħdan it- tielet pilastru : minflok ma jkun mistenni biss li l-Istati Membri jipprovdu evalwazzjoni ta' l-impatt għall-inizjattivi tagħhom fil-qasam tal-pulizija u tal-koperazzjoni ġudizzjarja fi kwistjonijiet kriminali (ara l-Artikolu 34(2) tat-Trattat ta' l-UE), għandu jiġi stipulat obbligu ċar għal dan il-għan (anke jekk formalment il-Kummissjoni ma tistax tobbliga lill-Istati Membri); · dwar lingwaġġ ċar : meta tippreżenta inizjattiva leġiżlattiva, il-Kummissjoni għandha tevita espressjonijiet mhux ċari u li m'għadhomx jintużaw u għandha preferibilment tirrikorri għal lingwaġġ sempliċi u li jinftiehem, filwaqt li żżomm il-preċiżjoni terminoloġika u ċ-ċertezza legali; b'mod partikolari, l-abbuż ta' akronimi li ma jinftiehmux u l-użu żejjed ta' premessi li m'hemmx bżonnhom m'għandhomx jibqgħu jsiru; · dwar il- livell ta' ħarsien : fil-kuntest ta' l-eżerċizzju ta' Regolamentazzjoni Aħjar għandu jiġi żgurat livell xieraq ta' ħarsien u ċertezza legali. L-għan maħsub tar-regoli u r-regolamenti għandu jitqies flimkien ma' l-evalwazzjoni ta' l-ispejjeż tagħhom; · dwar l- irwol tal-Parlament Ewropew : ta' min jafferma mill-ġdid li Regolamentazzjoni Aħjar għandha dejjem timplika l-involviment sħiħ tal-Parlament Ewropew kemm fid-dibattitu interistituzzjonali, kif ukoll, bħala leġiżlatur konġunt, fl-adozzjoni ta' leġiżlazzjoni suġġetta għal proċess bħal dan; għandu jitqies ukoll li l-Parlament Ewropew dejjem għandu l-possibilità li jikkunsidra kemm l-għażla ta' l-istrument legali li jrid jiġi adottat hija xierqa (Regolament, Direttiva jew Deċiżjoni); dwar l- irwol tal-Kummissjoni : meta tkun qed timmoniterja l-applikazzjoni tal-liġi ta' l-UE mill-Istati Membri,il-Kummissjoni għandha tobbliga (mhux sempliċiment tistieden) lill-Istati Membri sabiex jipproduċu "tabelli ta' korrelazzjoni", speċjalment bil-għan li jiġi faċilment iċċekkjat kull proċess nazzjonali ta' traspożizzjoni tad-direttivi;għal dan il-għan, il-Kummissjoni tista' tistieden lill-Istati Membri sabiex jadottaw metodoloġija ta' referenza komuni; · dwar l-iżviluppi tal- komitoloġija : ir-regoli l-ġodda dwar il-komitoloġija Ara d-deċiżjoni tal-Kunsill 1999/468/KE tat-28 ta' Ġunju 1999 kif emendata bid-Deċiżjoni tal-Kunsill 2006/512/KE tas-17 ta' Lulju 2006. , li jsaħħu l-iskrutinju mill-Parlament Ewropew u mill-Kunsill tas-setgħat ta' implimentazzjoni mogħtija lill-Kummissjoni, huma mod ieħor ta' simplifikazzjoni tal-liġi Komunitarja, għaliex dawn jippermettu li setgħat regolatorji importanti jiġu trasferiti lill-Kummissjoni fir-rigward ta' dettalji tekniċi u mhux essenzjali u b'hekk jippermettu lill-Parlament Ewropew u lill-Kunsill sabiex jikkonċentraw l-attività leġiżlattiva tagħhom fuq dispożizzjonijiet aktar essenzjali. OPINJONI TAL-KUMITAT GĦALL-AFFARIJIET EKONOMIĊI U MONETARJI għall-Kumitat għall-Affarijiet Legali dwar Regolamentazzjoni Aħjar fl-Unjoni Ewropea ( 2007/2095(INI) ) Rapporteur għal opinjoni: SUĠĠERIMENTI Il-Kumitat għall-Affarijiet Ekonomiċi u Monetarji jistieden lill-Kumitat għall-Affarijiet Legali, bħala l-kumitat responsabbli, biex jinkorpora s-suġġerimenti li ġejjin fil-mozzjoni tiegħu għal riżoluzzjoni: Jappoġġja l-għan tal-Kummissjoni biex titjieb il-kwalità tal-leġiżlażlazzjoni u biex jitnaqqas il-piż amministrattiv; jemmen li l-miżuri msemmija fil-komunikazzjoni tal-Kummissjoni juru impenn ċar u kontinwu għall dak il-għan, iżda jqis li hemm bżonn ta' sforzi akbar f'numru ta' oqsma biex jiġi żgurat li jinkiseb il-benefiċċju ekonomiku massimu mil-leġiżlazzjoni tas-suq intern; Jippromwovi leġiżlazzjoni bbażata fuq il prinċipji u l-konċentrament fuq il-kwalità iktar milli fuq il-kwantità; jara d-dibattitu dwar regolamentazzjoni aħjar bħala okkażjoni biex wieħed jirrifletti dwar il-leġiżlazzjoni bħala proċess imfassal biex jinkisbu għanijiet definiti b'mod ċar, billi l-partijiet interessati kollha jikkommettu rwieħhom għall-fażijiet kollha tal-proċess mill-preparazzjoni sa l-infurzar, u billi jiġu involuti fihom; Iqis l-esperjenza tal-proċedura Lamfalussy fir-regolamentazzjoni tas-swieq finanzjarji, u b'mod partikulari d-djalogu bejn regolaturi u parteċipanti tas-suq, bħala każ siewi għal proċess leġiżlattiv dinamiku; Huwa tal-fehma li l-proċedura Lamfalussy hija mekkaniżmu utli; iqis il-konverġenza ta' prattiki superviżorji bħala kruċjali; jilqa' b'sodisfazzjon il-ħidma tal-Kumitati ta' Livell 3 f'dan ir-rigward u jappoġġja t-talba tagħhom għal għodda adegwata; jemmen li l-ispazju għal manuvri tas-superviżuri jista' jneħħi ħafna mill-piż ta' dettall tekniku f'leġiżlazzjoni u jipproduċi regoli adegwati għal suq dinamiku; madankollu, jenfasizza li dan qatt ma jista' jneħħi r-responsabilità politika minn fuq l-objettivi finali; jinsisti li l-leġiżlaturi għandhom jimmonitorjaw il-proċess bir-reqqa u jtenni li d-drittijiet tal-Parlament fil-proċedura leġiżlattiva għandhom jiġu rispettati bis-sħiħ; Jistieden lill-Kummissjoni biex tippreżenta l-kisbiet tagħha u l-isforzi ppjanati biex jinkisbu l-għanijiet imwiegħda tat-tnaqqis tal-piż amministrattiv kull sena; Jemmen li l-Kummissjoni għandha tirrevedi r-relevanza ta' leġiżlazzjoni pendenti fuq bażi li tibqa' għaddejja u mhux biss meta tiġi maħtura u jemmen ukoll li l-Kummissjoni għandha tirtira l-proposti li m'għadhomx pertinenti, b'attenzjoni partikulari għal dawk li ilhom pendenti għal ċertu żmien; Jilqa' b'sodisfazzjon il-komunikazzjoni tal-Kummissjoni li se tirtira 68 proposta li hija tqis bħala inkonsistenti ma' l-objettivi ta' l-Istrateġija ta' Liżbona u mal-prinċipji ta' regolamentazzjoni aħjar, iżda jiddispjaċih li l-Kummissjoni rtirat il-proposta għal direttiva dwar l-Istatut għal soċjetà komuni Ewropea minkejja l-fatt li hija waħda mill-elementi ewlenin ta' l-Istrateġija ta' Liżbona u għalhekk jistieden lill-Kummissjoni biex tadotta inizjattiva qabel l-aħħar ta' l-2007 biex ikun jista' jiġi abbozzat Statut għal soċjetà komuni Ewropea u għal assoċjazzjoni Ewropea; Jaċċetta li l-Kunsill u kif ukoll il-Parlament għandhom jikkunsidraw l-impatt ta' l-emendi ewlenin tagħhom fuq l-evalwazzjoni ta' l-impatt tal-Kummissjoni; jenfasizza l-bżonn ta' analiżi dwar spiża u gwadann li tirrifletti aħjar l-istrutturi komplessi ta' l-ispiża regolatorja meta d-direttivi jiġu implimentati permezz ta' leġiżlazzjoni nazzjonali u jbiddlu l-qafas regolatorju li fih joperaw il-kumpaniji u l-individwi; iħeġġeġ trasparenza u skrutinju indipendenti fit-twettiq ta' l-evalwazzjonijeit ta' l-impatt taħt ir-responsabilità sħiħa tal-leġiżlaturi fil-kuntest tal-prijoritajiet politiċi tagħhom, Jiddeplora l-prattika ta' l-Istati Membri ta' dak li huwa magħruf bħala 'gold-plating', jiġifieri ż-żieda ta' rekwiżiti mhux previsti, u jistieden lill-Kummissjoni biex tinvestiga liema miżuri ulterjuri jistgħu jittieħdu biex dan jiġi evitat, inkluża l-introduzzjoni ta' dritt ta' azzjoni diretta għaċ-ċittadini; jitlob 'evalwazzjonijiet ta' l-impatt bħala segwitu' li janalizzaw kif fil-fatt id-deċiżjonijiet jiġu implimentati fl-Istati Membri u fuq livell lokali; jappoġġja l-użu aktar xieraq tar-regolamenti; Ifakkar l-importanza ta' l-użu ġudizzjuż ta' 'klawżoli sunset' biex jiġi żgurat li l-leġiżlazzjoni tibqa' pertinenti; Iħeġġeġ lill-Kummissjoni biex tinvestiga alternattivi għal-leġiżlazzjoni biex jitjieb it-tħaddim tas-suq intern, inklużi l-awtoregolamentazzjoni u r-rikonoxximent reċiproku tar-regoli nazzjonali; filwaqt li jisħaq li dan m'għandux iwaqqaf l-iskrutinju demokratiku mill-Parlament u mill-parlamenti ta' l-Istati Bembri; jenfasizza li r-regolament tal-Komunità għandhu jitqies fil-kuntest ta' kompetizzjoni internazzjonali u swieq globali, Jenfasizza li s-simplifikazzjoni hija meħtieġa wkoll fl-interazzjoni tal-Kummissjoni maċ-ċittadini eż. fl-oqsma ta' xiri, servizzi finanzjarji, programmi ta' riċerka, regoli dwar għajnuna Statali u applikazzjonijiet għal għotjiet. Jilqa' l-konklużjonijiet tal-Kunsill Ewropew tar-Rebbiegħa 2007 dwar regolamentazzjoni aħjar u, b'mod partikulari, id-deċiżjoni biex jitnaqqsu l-piżijiet amministrattivi li jirriżultaw mil-leġiżlazzjoni tal-Komunità, b'25% għall-SMEs sa l-2012; b'mod partikulari, jappoġġja d-deċiżjoni tal-Kunsill biex jistieden lill-Istati Membri sabiex jistabbilixxu objettivi nazzjonali sa l-2008, u jitlob lill-Kummissjoni u lill-Istati Membri biex jiddefinixxu mekkaniżmi ta' monitoraġġ omoġenji sabiex proċess bħal dan ikun jista' jitwettaq b'mod effettiv fl-Istati Membri fuq livell nazzjonali, reġjonali u lokali; Jinsisti li l-Parlament jiġi infurmat perjodikament dwar id-deċiżjonijiet adottati mill-Bord ta' l-Evalwazzjoni ta' l-Impatt taħt is-superviżjoni tal-President tal-Kummissjoni bil-għan li jiġi żgurat djalogu trasparenti bejn iż-żewġ istituzzjonijiet. PROĊEDURA Regolamentazzjoni Aħjar fl-Unjoni Ewropea Numru tal-Proċedura Kumitat responsabbli Opinjoni minn Data tat-tħabbir fis-seduta plenarja Koperazzjoni iktar mill-qrib - data tat-tħabbir fis-seduta plenarja Rapporteur għal opinjoni: Data tal-ħatra Rapporteur għal opinjoni preċedenti Eżami fil-kumitat Data ta' l-adozzjoni Riżultat tal-votazzjoni finali Membri preżenti għall-votazzjoni finali Sostitut(i) preżenti għall-votazzjoni finali Sostitut(i) skond l-Artikolu 178(2) preżenti għall-votazzjoni finali Kummenti (informazzjoni disponibbli b'lingwa waħda biss) OPINJONITAL-KUMITAT GĦALL-AMBJENT, IS-SAĦĦA PUBBLIKA U S-SIKUREZZA TA' L-IKEL għall-Kumitat għall-Affarijiet Legali dwar "Reviżjoni strateġika ta' Regolamentazzjoni Aħjar fl-Unjoni Ewropea" ( 2007/2095(INI) ) Rapporteur għal opinjoni: SUĠĠERIMENTI Il-Kumitat għall-Ambjent, is-Saħħa Pubblika u s-Sikurezza ta' l-Ikel jistieden lill-Kumitat għall-Affarijiet Legali, bħala l-Kumitat responsabbli, sabiex jinkorpora s-suġġerimenti li ġejjin fil-mozzjoni għal riżoluzzjoni li se jadotta: Jappoġġja bis-saħħa l-proċess ta' Regolamentazzjoni Aħjar bil-għan li jissaħħu l-effettività, l-effiċjenza, il-koerenza, ir-responsabiltà u t-trasparenza tal-liġi ta' l-UE; madankollu, jenfasizza li tali proċess jeħtieġ li jkun ibbażat fuq numru ta' kundizzjonijiet minn qabel: (i) involviment komplet u konġunt tal-Kunsill, tal-Kummissjoni u tal-Parlament Ewropew; (ii) konsultazzjoni wiesgħa u trasparenti mal-partijiet interessati rilevanti kollha, inklużi l-organizzazzjonijiet mhux governattivi; (iii) tisħiħ tal-kontabilità tal-kopri Komunitarji għall-proċess regolatorju, u t-trasparenza ġenerali tal-proċess, partikolarment billi jinfetħu l-laqgħat tal-Kunsill għall-iskrutinju pubbliku meta l-Kunsill ikun qed jaġixxi fil-kapaċità leġiżlattiva tiegħu ; (iv) kwalunkwe evalwazzjoni għas-simplifikazzjoni għandha tikkunsidra l-aspetti ekonomiċi, soċjali, ambjentali u tas-saħħa fuq l-istess livell u m'għandhiex tkun limitata għal kunsiderazzjonijiet fuq żmien qasir; (v) il-proċess ta' simplifikazzjoni m'għandu taħt l-ebda ċirkostanza jitlob li jitbaxxew l-istandards fil-leġiżlazzjoni attwali; Jappoġġja fil-prinċipju, l-adozzjoni aktar malajr ta' proposti pendenti ta' simplifikazzjoni, imma jikkunsidra meħtieġ li jkun hemm evalwazzjoni każ b'każ ta' jekk il-proposta għandix implikazzjonijiet aktar wiesgħa, u fil-każ ikun hemm bżonn ta' aktar żmien; Jilqa' l-mira ta' 25% għat-tnaqqis tal-piżijiet amministrativi tal-Komunità u tal-leġiżlazzjoni nazzjonali; jikkunsidra li din il-mira għandha tirriżulta f'leġiżlazzjoni aktar intelliġenti, aktar effettiva, u aktar faċli għall-utent, tnaqqas piżijiet żejda fuq l-SMEs, mingħajr ma tbaxxi l-istandards fil-leġiżlazzjoni attwali; Jistieden lill-Kummissjoni sabiex tiżviluppa, b'koperazzjoni mal-Kunsill u mal-Parlament Ewropew, riforma istituzzjonali fi ħdan il-Komunità li se tgħin ħalli jiġu ffrankati aktar flus u u li se tiffaċilita l-koperazzjoni ta' l-istituzzjonijiet biex ikun aċċertat li jkun hemm regolamentazzjoni aħjar u aktar intelliġenti ; Iħeġġeġ lill-Kummissjoni sabiex tpoġġi aktar enfasi fuq l-implimentazzjoni, l-infurzar u l-evalwazzjoni tal-leġiżlazzjoni Komunitarja, bħala parti essenzjali tal-proċess ta' Regolamentazzjoni Aħjar; Jistieden lill-Kummissjoni biex tqis ir-riżultati ta' l-istudju mitlub mill-Kumitat tal-Parlament Ewropew dwar l-Ambjent, is-Saħħa Pubblika u s-Sikurezza ta' l-Ikel dwar il-proċess ta' simplifikazzjoni, "Simplifikazzjoni tal-Politika ta' l-UE dwar l-Ambjent" 1P/A/ENVI/ST/2006-45. , fil-kumplament tax-xogħol tagħha dwar regolamentazzjoni aħjar; Hu mħasseb bis-sejbiet ta' diversi studji indipendenti Istitut għall-Politika dwar l-Ambjent Ewropew (2004): Żvilupp Sostenibbli fl-Evalwazzjoni Integrata ta' Impatt tal-Kummissjon Ewropea għall-2003. Istitut għall-Politika dwar l-Ambjent Ewropew (2005): Fit-tajjeb u fil-ħażin - L-Aġenda ta' l-UE dwar "Regolamentazzjoni Aħjar" u l-Ambjent. Kunsill Konsultattivi dwar l-Ambjent Ewropew u l-Iżvilupp Sostenibbli (2006): Evalwazzjonijiet ta' Impatt tal-Politiki tal-Kummissjoni Ewropea: Kisbiet u Prospetti. li juru li l-linji gwida tal-Kummissjoni dwar evalwazzjoni ta' l-impatt mhumiex imħarsa bi sħiħ mid-DGs tal-Kummissjoni, bil-fatt li qed tingħata importanza lill-evalwazzjoni u l-kwantifikazzjoni ta' l-impatti ekonomiċi għad-dannu ta' l-impatti ambjentali, soċjali u internazzjonali,bil-fatt li l-ispejjeż tal-leġiżlazzjoni ingħataw piż ħafna aktar mill-benefiċċji, u bil-fatt li l-kunsiderazzjonijiet fuq żmien qasir qed jitfu lil dawk għal żmien twil; jilqa' l-intenzjoni tal-Kummissjoni li toħloq Bord għall-Evalwazzjoni ta' l-Impatt kif ukoll li tistabbilixxi evalwazzjoni esterna tas-sistema ta' l-evalwazzjoni ta' l-impatt tal-Kummissjoni, waqt li t-tnejn li huma għandhom jikkontribwixxu biex jiżguraw li n-nuqqasijiet persistenti elenkati hawn fuq ikunu finalment megħluba; Jappoġġja l-konklużjoni li ħarġet mill-istudju "Simplifikazzjoni tal-Politika ta' l-UE dwar l-Ambjent" li Evalwazzjonijiet ta' l-Impatt jista' jkollhom rwol importanti ħafna biex jiżguraw regolamentazzjoni aħjar u li l-kwalità ta' wħud minn dawn l-evalwazzjonijiet hemm bżonn li titjieb. Iħeġġeġ lill-Kummissjoni biex tiżgura: - li jkunu allokati ħin u riżorsi finanzjarji adegwati għal dawn l-evalwazzjonijiet; - li evalwazzjonijiet ta' l-impatt jikkunsidraw aspetti ekonomiċi, soċjali, ambjentali u sanitarji fuq livell ugwali, kemm fuq żmien qasir kif ukoll fuq dak itwal; - li evalwazzjonijiet ta' l-impatt jikkunsidraw mhux biss l-ispejjeż tal-miżuri imma wkoll l-ispejjeż li jinħolqu meta ma jiġux indirizzati kwistjonijiet ta' ambjent, ta' saħħa pubblika jew ta' l-ikel; - it-trasparenza u s-sehem tal-partijiet interessati rilevanti kollha; - li l-evalwazzjonijiet ta' l-impatt ikunu wiesgħa biżżejjed u jqisu ċ-ċirkustanzi nazzjonali differenti fl-Istati Membri. Jirrikonoxxi li l-Evalwazzjoni ta' l-Impatt jista' jkollha rwol importanti ħafna fil-każ ta' proposti ta' emendi mill-Parlament Ewropew jew mill-Kunsill b' impatti potenzjalment sinifikanti; Jistieden lill-Kummissjoni biex tippromwovi aktar skambju ta' informazzjoni dwar l-aħjar prattiki ta' simplifikazzjoni tal-politika ambjentali ta' l-UE fl-Istati Membri, bħal ma huma: - l-użu tat-Teknoloġija ta' l-Informatika biex jitnaqqas il-piż amministrattiv; - is-simplifikazzjoni u l-integrazzjoni ta' skemi ta' permessi u liċenzjar, waqt li tissalvagwardja l-istandards ambjentali u tas-saħħa; - is-simplifikazzjoni u l-integrazzjoni tar-rekwiżiti tal-monitoraġġ u ta' rappurtaġġ, inkluż metodu ibbażat fuq ir-riskju, waqt li tissalvagwardja t-trasparenza u l-implimentazzjoni effettiva kif ukoll l-infurzar; Jinsab konxju tal-fatt li x-xogħol leġiżlattiv fi ħdan l-Unjoni jista' jsir b'mod aktar sistematiku; għalhekk jistieden lill-Kummissjoni biex terġa' tqis il-metodi tax-xogħol tagħha u l-organizzazzjoni tagħha sabiex tkun tista' tindirizza kwistjonijiet varji b'mod aktar orizzontali, bl-għan ewlieni li tiżgura aktar koerenza, tibni fuq sinerġiji possibbli kif ukoll tevita l-inkonsistenzi. PROĊEDURA Regolamentazzjoni Aħjar fl-Unjoni Ewropea Numru tal-Proċedura Kumitat responsabbli Opinjoni minn Data tat-tħabbir fis-seduta plenarja Koperazzjoni iktar mill-qrib - data tat-tħabbir fis-seduta plenarja Rapporteur: Data tal-ħatra Rapporteur għal opinjoni preċedenti Eżami fil-kumitat Data ta' l-adozzjoni Riżultat tal-votazzjoni finali Membri preżenti għall-votazzjoni finali Sostitut(i) preżenti għall-votazzjoni finali Sostitut(i) skond l-Artikolu 178(2) preżenti għall-votazzjoni finali Kummenti (informazzjoni disponibbli b'lingwa waħda biss) OPINJONITAL-KUMITAT GĦALL-IŻVILUPP REĠJONALI għall-Kumitat għall-Affarijiet Legali dwar Regolamentazzjoni Aħjar fl-Unjoni Ewropea ( 2007/2095(INI) ) Rapporteur għal opinjoni: SUĠĠERIMENTI Il-Kumitat għall-Iżvilupp Reġjonali jistieden lill-Kumitat għall-Affarijiet Legali, bħala l-Kumitat responsabbli, sabiex jinkorpora s-suġġerimenti li ġejjin fil-mozzjoni għal riżoluzzjoni li se jadotta: A. Billi regolamentazzjoni aħjar ma tikkonċernax esklussivament it-tnaqqis tal-burokrazija, it-tnaqqis ta' piż amministrattiv, is-simplifikar ta' leġiżlazzjoni jew deregolamentazzjoni eżistenti, imma li jkun żgurat li l-proċess leġiżlattiv ikun jinvolvi l-atturi governattivi u mhux governattivi relevanti kollha fil-livelli kollha u li tiġi stabbilita sħubija mill-qrib bejn l-istituzzjonijiet Ewropej u l-awtoritajiet nazzjonali, reġjonali u lokali, sabiex titwassal regolamentazzjoni ta' kwalita, B. Billi kull livell ta' tmexxija biex jirnexxielha tnaqqas il-piż amministrattiv għandha tkun kommessa lejn regolamentazzjoni aħjar, C billi l-awtoritajiet lokali u reġjonali spiss jiffaċċjaw l-inkarigu li jimplimentaw u jinfurzaw il-liġi ta' l-UE, Jitlob lill-Kummissjoni biex tikkonsulta lill-interessati kollha relevanti, b'mod partikulari lill-awtoritajiet nazzjonali, reġjonali u lokali, meta tkun qed tipprepara evalwazzjoni dwar l-impatt sabiex il-varjazzjonijiet lokali jew reġjonali jkunu jistgħu jitqiesu kif jixraq u biex tinforma, fil-ħin adegwat, lill-Parlament, lill-Kumitat tar-Reġjuni u lill-korpi governattiv reġjonali u lokali kollha dwar ir-riżultati ta' l-evalwazzjoni dwar l-impatt, ; Jistieden lill-Istati Membri biex jiżviluppaw u jimplimentaw mekkaniżmi ta' konsultazzjoni ma' l-awtoritajiet reġjonali u lokali matul il-proċess leġiżlattiv, biex jagħtu kas tat-tħassib tagħhom waqt negozjati ministerjali u biex isaħħu l-irwol tagħhom matul il-proċess tat-traspożizzjoni u implimentazzjoni tal-leġiżlazzjoni ta' l-UE; Jistieden lill-Kummissjoni biex taħdem mill-qrib ma' l-awtoritajiet kollha fl-Istati Membri li huma responsabbli mit-traspożizzjoni tal-leġiżlazzjoni ta' l-UE u fl-istess ħin jagħti parir lill-Kummissjoni li torganizza seminars fil-livell lokali wkoll dwar is-suġġett tat-traspożizzjoni tal-leġiżlazzjoni ta' l-UE għal liġi domestika, sabiex tiżgura li, permezz ta' mezzi sempliċi u komprensivi, l-informazzjoni relevanti tilħaq b'mod dirett lil dawk kollha interessati; Jistieden lill-Kummissjoni biex, filwaqt li tiżviluppa regolamentazzjoni aħjar, tiżgura li regolamenti ġodda u l-infurzar tagħhom ikunu konsistenti, kapaċi jagħtu kont, trasparenti u komprensivi għal dawk interessati u għall-benefiċjarji; Jistieden lill-Istati Membri biex jiżviluppaw u jinfurzaw proċeduri meħtieġa, effiċjenti u ċari għal koperazzjoni aħjar bejn il-gvernijiet reġjonali u ċentrali sabiex ikun iffaċilitat il-proċess ta' traspożizzjoni u biex ikun rikonoxxut l-irwol dejjem jikber tar-reġjuni b'setgħat leġiżlattivi. Jinkoraġġixxi lill-awtoritajiet fl-Istati Membri biex ifasslu strateġiji formali ta' traspożizzjoni, sabiex jiddefinixxu b'mod ċar l-irwoli u r-responsabilitajiet tal-gvernijiet reġjonali u nazzjonali għal traspożizzjoni aħjar u aktar mgħaġġla; Jinkoraġġixxi lill-Kummissjoni Ewropea biex tippubblika, fejn ikun possibbli, il-linji gwida għat-traspożizzjoni tad-direttivi fl-istess ħin tad-direttivi nfushom, sabiex il-gvernijiet nazzjonali u reġjonali jkunu jistgħu jikkunsidrawhom qabel ma jibdew il-proċess tat-traspożizzjoni u biex tkun tista' ssir traspożizzjoni korretta u f'waqtha fl-Istati Membri; Jistieden lill-Kummissjoni biex tħaffef il-proċess ħalli titlesta bażi ta' data pubblika, komprensiva, u liberament aċċessibbli, ta' liġijiet implimentattivi nazzjonali, inklużi varjazzjonijiet reġjonali fejn xieraq; Hu tal-fehma li regolamentazzjoni aħjar m'għandhiex twassal għal tnaqqis fl-istandards ambjentali, soċjali u dawk tal-kwalità; Jinkoraġġixxi lill-awtoritajiet fl-Istati Membri biex ifasslu tabelli ta' korrelazzjoni u noti ta' traspożizzjoni meta jkunu qed jagħmlu traspożizzjoni ta' liġi ta' l-UE; Jistieden lill-Istati Membri biex jiżguraw li, meta jkunu qed jittrasponu l-leġiżlazzjoni ta' l-UE, ma jimponux fuq persuni fiżiċi u legali obbligi li jeċċedu dak li hu mitlub skond il-leġiżlazzjoni trasposta u li ma jpoġġux piż amministrattiv bla bżonn primarjament fuq in-negozji żgħar u dawk ta' daqs medju, li huma l-mutur mexxej għall-iżvilupp sostenibbli tar-reġjuni ta' l-Ewropa; Jistieden lill-Kummissjoni, fil-każ ta' regolamenti, biex tipprovdi bil-quddiem noti ta' gwida dwar l-implimentazzjoni għall-benefiċċju ta' l-Istati Membri, l-awtoritajiet reġjonali u lokali u aġenziji speċjalizzati; Jistieden lill-Kunsill, lill-Parlament Ewropew u lill-Kummissjoni sabiex jużaw lingwaġġ aktar ċar u aktar komprensiv waqt li jkunu qed ifasslu t-testi leġiżlattivi sabiex ikun evitat li ssir interpretazzjoni ħażina u għalhekk traspożizzjoni u implimentazzjoni li jdumu ma jsiru jew li jkunu żbaljati; kif ukoll jinkoraġġixxi lil-livelli kollha tal-gvern biex, kull meta jkun possibbli, jużaw lingwaġġ li jinftiehem malajr miċ-ċittadini; Jitlob lill-Kummissjoni biex ittejjeb il-forniment ta' informazzjoni dwar il-proċedimenti tat-traspożizzjoni u ta' l-infrazzjoni, biex il-Kummissjoni tagħmel din l-informazzjoni pubblika u aċċessibbli b'mod faċli fuq il-websajt tagħha. PROĊEDURA Regolamentazzjoni Aħjar fl-Unjoni Ewropea Numru tal-Proċedura Kumitat responsabbli Opinjoni minn Data tat-tħabbir fis-seduta plenarja Koperazzjoni iktar mill-qrib - data tat-tħabbir fis-seduta plenarja Rapporteur għal opinjoni Data tal-ħatra Eżami fil-kumitat Data ta' l-adozzjoni Riżultat tal-votazzjoni finali Membri preżenti għall-votazzjoni finali Sostitut(i) preżenti għall-votazzjoni finali Sostitut(i) (skond l-Artikolu 178(2)) preżenti għall-votazzjoni finali Kummenti (informazzjoni disponibbli b'lingwa waħda biss) PROĊEDURA Regolamentazzjoni Aħjar fl-Unjoni Ewropea Numru tal-proċedura Kumitat responsabbli Data tat-tħabbir ta' l-awtorizzazzjoni fis-seduta plenarja Kumitat(i) mitlub(a) jagħti/u opinjoni Data tat-tħabbir fis-seduta plenarja Opinjoni(jiet) mhux mogħtija Data tad-deċiżjoni Koperazzjoni aktar mill-qrib Data tat-tħabbir fis-seduta plenarja Rapporteur(s) Data tal-ħatra Rapporteur(s) preċedenti Eżami fil-kumitat Data ta' l-adozzjoni Riżultat tal-votazzjoni finali Membri preżenti għall-votazzjoni finali Sostitut(i) preżenti għall-votazzjoni finali Sostitut(i) (skond l-Artikolu 178(2)) preżenti għall-votazzjoni finali Kummenti (informazzjoni disponibbli b'lingwa waħda biss)
Extracted from 14838871__REPORT__A6-2007-0273__MT.txt